CELEX: 32017R2207
Language: sl
Date: 2017-11-29 00:00:00
Title: Izvedbena uredba Komisije (EU) 2017/2207 z dne 29. novembra 2017 o spremembi Izvedbene uredbe Sveta (EU) št. 412/2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske

30.11.2017   
            
            
               SL
            
            
               Uradni list Evropske unije
            
            
               L 314/31
            
         IZVEDBENA UREDBA KOMISIJE (EU) 2017/2207
   z dne 29. novembra 2017
   o spremembi Izvedbene uredbe Sveta (EU) št. 412/2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) („osnovna uredba“),
   ob upoštevanju Izvedbene uredbe Sveta (EU) št. 412/2013 z dne 13. maja 2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske (2), ter zlasti člena 3 Izvedbene uredbe,
   ob upoštevanju naslednjega:
   A.   PREDHODNI POSTOPEK
   
   
               (1)
            
            
               Svet je 13. maja 2013 z Izvedbeno uredbo (EU) št. 412/2013 („prvotna uredba“) uvedel dokončno protidampinško dajatev na uvoz keramične namizne in kuhinjske posode („posoda“) s poreklom iz Ljudske republike Kitajske („LRK“) v Unijo.
            
         
               (2)
            
            
               V prvotni preiskavi se je javilo veliko število proizvajalcev izvoznikov iz LRK. Komisija je zato izbrala vzorec kitajskih proizvajalcev izvoznikov, ki jih je bilo treba preiskati.
            
         
               (3)
            
            
               Svet je uvedel individualne stopnje dajatve na uvoz posode v razponu od 13,1 % do 23,4 % za vzorčene družbe in tehtano povprečno stopnjo dajatve v višini 17,9 % za druge sodelujoče družbe, ki niso bile vključene v vzorec. Poleg tega je bila uvedena dajatev v višini 36,1 % na uvoz posode od vseh drugih kitajskih družb.
            
         
               (4)
            
            
               Če kateri koli novi proizvajalec izvoznik posode v LRK Komisiji zagotovi zadostne dokaze, da:
               
                           (1)
                        
                        
                           v obdobju preiskave od 1. januarja 2011 do 31. decembra 2011 („obdobje preiskave“) ni izvažal keramične namizne in kuhinjske posode v Unijo,
                        
                     
                           (2)
                        
                        
                           ni povezan z nobenim izvoznikom ali proizvajalcem v LRK, za katerega veljajo protidampinški ukrepi, uvedeni z navedeno uredbo, ter
                        
                     
                           (3)
                        
                        
                           je zadevni izdelek dejansko izvažal v Unijo po obdobju preiskave, na kateri temeljijo ukrepi, ali da je prevzel nepreklicno pogodbeno obveznost, da izvozi znatno količino zadevnega izdelka v Unijo,
                        
                     se lahko v skladu s členom 3 Izvedbene uredbe (EU) št. 412/2013 člen 1(2) navedene uredbe spremeni tako, da se novemu proizvajalcu izvozniku odobri stopnja dajatve, ki se uporablja za sodelujoče družbe, ki niso bile vključene v vzorec; v tem primeru tehtana povprečna stopnja dajatve v višini 17,9 %.
            
         B.   ZAHTEVEK ZA STATUS NOVEGA PROIZVAJALCA IZVOZNIKA
   
   
               (5)
            
            
               Po objavi Izvedbene uredbe (EU) št. 412/2013 so se javile štiri družbe, ki so trdile, da izpolnjujejo vsa tri merila iz uvodne izjave 4, in predložile ustrezna dokazila.
            
         
               (6)
            
            
               Vse štiri družbe so bile proizvajalke in izvoznice zadevnega izdelka.
            
         
               (7)
            
            
               Tri od teh družb so v času prvotne preiskave že obstajale, vendar so trdile, da zadevnega izdelka v navedenem obdobju niso izvažale v Unijo.
            
         
               (8)
            
            
               Četrta družba je trdila, da v obdobju prvotne preiskave še ni obstajala, zato v navedenem obdobju ni mogla izvažati.
            
         
               (9)
            
            
               Komisija je analizirala dokaze, ki so jih predložile vse štiri družbe, in ugotovila, da izpolnjujejo vsa tri merila za novega proizvajalca izvoznika. Zato bi jih bilo treba dodati na seznam sodelujočih družb, ki niso bile vključene v vzorec, iz Priloge I k Izvedbeni uredbi (EU) št. 412/2013.
            
         
               (10)
            
            
               Komisija je o teh ugotovitvah obvestila štiri družbe in industrijo Unije in jim dala možnost, da predložijo pripombe. Prejela ni nobenih pripomb.
            
         
               (11)
            
            
               Ta uredba je v skladu z mnenjem odbora, ustanovljenega s členom 15(1) osnovne uredbe –
            
         SPREJELA NASLEDNJO UREDBO:
   Člen 1
   Na seznam proizvajalcev izvoznikov iz Ljudske republike Kitajske iz Priloge I k Izvedbeni uredbi (EU) št. 412/2013 se dodajo naslednje družbe:
   
               Družba
            
            
               Dodatna oznaka TARIC
            
         
               Fujian Dehua Huamao Ceramics Co., Ltd
            
            
               C303 
            
         
               Fujian Dehua Jiawei Ceramics Co., Ltd
            
            
               C304 
            
         
               Fujian Dehua New Qili Arts Co., Ltd
            
            
               C305 
            
         
               Quanzhou Dehua Hengfeng Ceramics Co., Ltd
            
            
               C306 
            
         Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 29. novembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 30.6.2016, str. 21.
   
      (2)  Izvedbena uredba Sveta (EU) št. 412/2013 z dne 13. maja 2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske (UL L 131, 15.5.2013, str. 1), kakor je bila nazadnje spremenjena z Izvedbeno uredbo Komisije (EU) št. 803/2014 z dne 24. julija 2014, s katero so se na seznam proizvajalcev izvoznikov iz Ljudske republike Kitajske iz Priloge I k Izvedbeni uredbi št. 412/2013 (UL L 219, 25.7.2014, str. 33) dodale štiri družbe.